DIPALO 12 SSO89SO - Meriama le Arone ba bua hampe ka - Bible Search
DIPALO 11 DIPALO 13
Lefufa la Arone le Meriama
1Meriama le Arone ba bua hampe ka Moshe, ka baka la mosadi wa Mokushe eo a neng a mo nyetse, hobane o ne a nyetse mosadi wa Mokushe. 2Ba re: “Na Morena o fela a buile ka molomo wa Moshe? Na ha a eso bue ka melomo ya rona?” Morena a utlwa taba ena.
3Moshe e ne e le motho ya mosa haholo ho feta batho bohle ba kileng ba phela lefatsheng.
4Hanghang Morena a bua ho Moshe, le ho Arone, le ho Meriama, a re: “Lona ba bararo tloong ka Tenteng ya Morena!” Boraro ba bona ba tla ka Tenteng ya Morena. 5Morena a theoha a le kahara leru le lopaletseng, a ema monyakong wa Tente, a bitsa Arone le Meriama, mme bobedi ba bona ba tla. 6Morena a re ho bona:
“Jwale utlwang mantswe a ka:
“Haeba ho na le moporofeta
ke tla itsebisa yena ka pono,
ke tla bua le yena ka toro.
7Ho mohlanka wa ka Moshe
ha ho jwalo;
ka tlung ya ka yohle o a tshepahala.+
8Ke bua le yena re tadimane,
Ke bua ka puo e hlakileng,
e seng ka dilotho,
yena o bona sebopeho sa ka.
Ke ka baka lang
ha le sa tshabe ho bua,
le sa tshabe ho bua Moshe,
mohlanka wa ka, hampe?”+
Meriama o otlwa ka lepera
9Kgalefo ya Morena ya tlokoma, yaba o a tsamaya.
10Leru la phahama hodima Tente ya Morena, Meriama a sala a se a tletse lepera, a le mosweu jwaloka lehlwa. Ha Arone a retelehela ka ho Meriama, a bona a se a tletse lepera. 11Arone a re ho Moshe: “Oho, morena ka, se ke wa re jarisa sebe, ke a o rapela, hobane re entse ka bothoto, mme re entse sebe. 12Meriama a se ke a ba jwaloka sefolotsana se tswang popelong ya mma sona, dinama tse ding tsa sona di jeehile.”
13Moshe a ipiletsa ho Morena, a re: “Oho, Modimo, ke a o rapela! Ako mo fodise hle!”
14Yaba Morena o re ho Moshe: “Haeba ntatae a ne a ka mo tshwela ka mathe sefahlehong, na o ne a ke ke a ba dihlong ka matsatsi a supileng? Mo kwalle kathoko ho diahelo ka matsatsi a supileng, mme kamora moo le mo tlise diahelong hape.”
15Meriama a kwallwa kathoko ho diahelo ka matsatsi a supileng, mme setjhaba ha se a ka sa tswela pele leetong ho fihlela Meriama a kgutlisetswa diahelong hape. 16Kamora moo setjhaba sa tswela pele leetong, ho tloha Haserote, mme sa fihla sa hloma diahelo lehwatateng la Parane.